Nosza legény, a tánczba
Nosza legény, a tánczba,
Itt a leány szedd ránczba,
     Ugrasd, forgasd, mint orsót,
     Köszöntsd reá a korsót,
          Ez az élet gyöngyélet.

A sarkantyúd zörögjön,
Fényes patkód dörögjön,
     Kezed, lábod mozogjon,
     A lejtüre hajuljon.
          Ez az élet gyöngyélet.

A hol a szép menyecske,
Nosza neki vén kecske,
     Vond a tánczba, jól járja,
     Tarát, farát riszálja,
          Ez az élet gyöngyélet.

Te is csipás vén banya,
Világ megunt asszonya,
     Menj közékbe, vigadjál;
     Egyet, kettőt ugorjál,
          Ez az élet gyöngyélet.
Népköltészet